Diari Oficial de la Generalitat Valenciana


Sumari del DOGV 7978, del 13-02-2017 (2017/1149)

DECRET 15/2017, de 10 de febrer, del Consell, pel qual s'aproven les bases reguladores i la convocatòria per a la concessió de subvencions directes a persones menors d'edat, destinades a compensar despeses relacionades amb la protecció de la salut durant l'exercici pressupostari de 2017.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7978

Data del DOGV
:   13-02-2017

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2017/1149


Data del document
:   10-02-2017

Organisme emissor
:   Conselleria de Sanitat Universal i Salut Pública

Tipus de document
:   Decret

Descriptors 

:   * Conselleria de Sanitat Universal i Salut Pública
    * ajuda pública

DECRET 15/2017, de 10 de febrer, del Consell, pel qual s'aproven les bases reguladores i la convocatòria per a la concessió de subvencions directes a persones menors d'edat, destinades a compensar despeses relacionades amb la protecció de la salut durant l'exercici pressupostari de 2017. [2017/1149]  
PREÀMBUL  
  
El Consell ha realitzat en 2016, per primera vegada, l'aprovació de bases per a la concessió d'ajudes directes destinades a facilitar l'adherència als tractaments mèdics, a través del Decret 239/2015, de 29 de desembre, del Consell, pel qual s'aproven les bases reguladores per a la concessió de subvencions al col·lectiu de persones amb diversitat funcional, destinades a compensar despeses relacionades amb la protecció de la salut, durant l'exercici pressupostari de 2016, i del Decret 240/2015, de 29 de desembre, del Consell, pel qual s'aproven les bases reguladores per a la concessió de subvencions al col·lectiu de pensionistes, destinades a compensar despeses relacionades amb la protecció de la salut, durant l'exercici pressupostari de 2016.  
A través dels decrets esmentats es va atendre una necessitat detectada per la Conselleria de Sanitat Universal i Salut Pública, i constatada a través de diversos informes de la Direcció General de Farmàcia i Productes Sanitaris: les persones pensionistes i les persones amb diversitat funcional presentaven alts índexs de no inici de tractaments prescrits per facultatius i d'abandonament d'aquests.  
Aquesta situació, emmarcada pels canvis experimentats en la normativa estatal i autonòmica, justificava l'adopció de mesures que eliminaren els obstacles en l'accés al tractament mèdic i al restabliment de la salut.  
El mecanisme triat, la subvenció, atenia el principal desencadenant de la situació detectada: els canvis en el sistema d'aportació de les persones usuàries i els seus beneficiaris en la prestació farmacèutica ambulatòria (Reial decret llei 16/2012, de 20 d'abril), arreplegat en l'article 102 del Reial decret legislatiu 1/2015, de 24 de juliol, pel qual s'aprova el text refós de la Llei de garanties i ús racional dels medicaments i productes sanitaris (d'ara endavant TRLM), i la supressió l'any 2012 amb la Llei 10/2012, de 21 de desembre, de mesures fiscals, de gestió administrativa i financera, i d'organització de la Generalitat, de l'article 16 de la Llei 11/2003, de 10 d'abril, de la Generalitat, sobre l'Estatut de les Persones amb Discapacitat.  
  
L'any 2017, la Conselleria de Sanitat Universal i Salut Pública ha garantit aquestes subvencions per mitjà de l'aprovació dels Decrets 193/2016 i 194/2016, de 23 de desembre, de 2016, del Consell, atés que la necessitat persisteix i que els decrets 239/2015 i 240/2015 han tingut un efecte positiu sobre l'adherència al tractament en la població subvencionada, en descendir tant el nombre de tractaments abandonats com el nombre de tractaments no iniciats.  
D'acord amb els informes elaborats per la Direcció General de Farmàcia i Productes Sanitaris, l'aprovació dels Decrets 239/2015 i 240/2015, ha tingut els següents efectes (en relació amb els informes que van donar lloc a la seua adopció) en el col·lectiu de les persones beneficiàries (gener-novembre de 2016):  
- S'han abandonat un 31,7 % menys de tractaments que en el mateix període de 2015, la qual cosa significa que han estat abandonats 120.605 tractaments menys.  
- El nombre de tractaments no iniciats s'ha reduït un 8,3 % respecte al mateix període de 2015, la qual cosa significa que han estat iniciats 40.917 tractaments més.  
Les ajudes, per tant, han permès garantir el tractament i restabliment de la salut mitjançant la prestació farmacèutica, eliminant els obstacles econòmics que el sistema d'aportació de les persones usuàries i seus beneficiàries representa per a determinats col·lectius.  
  
La prestació farmacèutica constitueix un element principal en l'atenció a la salut, que les diverses modificacions operades entorn de la Llei 29/2006, de 26 de juliol, en l'actualitat TRLM, han anat configurant com una prestació universal.  
La Direcció General de Farmàcia i Productes Sanitaris realitza el seguiment sobre els col·lectius mencionats i analitza la informació corresponent a altres col·lectius, valorant la necessitat i oportunitat d'estendre la cobertura de les subvencions. Després d'aquesta anàlisi, s'ha identificat un col·lectiu que requereix especial atenció: les persones menors d'edat. L'anàlisi de les dades dels sistemes d'informació de la Direcció General de Farmàcia i Productes Sanitaris permet concloure que hi ha problemes de falta d'adherència als tractaments en el col·lectiu de menors d'edat (menors de 18 anys), en concret en menors amb renda baixa, és a dir, amb un TSI 003 assignat que correspon a una persona activa amb un nivell de renda inferior a 18.000 euros anuals, bé en condició de persona beneficiària, sent aquest cas, evidentment, el més usual, o bé en condició de persona assegurada i en els menors no registrats ni autoritzats a residir a Espanya, arreplegats en la Llei 16/2003, de 28 de maig, de cohesió i qualitat del Sistema Nacional de Salut, com a persones beneficiàries d'assistència sanitària en situacions especials.  
  
Les dades en el cas de menors amb renda baixa (TSI 003), reflecteixen:  
- Que el nombre de tractaments no iniciats en el període gener-octubre de 2016 en menors amb renda baixa va ser de 342.961, la qual cosa significa que la taxa de no-inici se situa en el 17,08 % del total dels 2.007.963 tractaments per a aquest col·lectiu, no se'n van iniciar 342.961.  
- I que el nombre de tractaments abandonats en el període gener-octubre de 2016 en menors amb renda baixa (TSI003) va ser de 20.792, la qual cosa significa que la taxa d'abandonament se situa en l'1,04 % del total (dels 2.007.963 tractaments per a aquest col·lectiu, se'n van abandonar 20.792).  
Per la qual cosa es conclou que en el col·lectiu analitzat, la no-adherència al tractament es va situar en el 18,12 % en el període gener-octubre de 2016 (del total de 2.007.963 tractaments, 363.753 no es van iniciar o es van abandonar).  
En el cas de persones menors no registrades ni autoritzades a residir a Espanya, beneficiàries d'assistència sanitària en situacions especials, que han estat acreditats en el codi de règim d'aportació farmacèutica F003: el nombre de tractaments prescrits i que no han estat dispensats, l'any 2016, va ser de 6.638, el que significa que la no-adherència al tractament es va situar en el 31 % del total (de les 21.402 receptes prescrites per a aquest col·lectiu, no se'n van dispensar 6.638).  
Dins dels principis rectors de la política social i econòmica, la Constitució Espanyola arreplega en l'article 39, apartat 4, que: «Els xiquets gaudiran de la protecció prevista en els acords internacionals que vetlen pels seus drets». A la Comunitat Valenciana, la Llei 12/2008, de 3 de juliol, de la Generalitat, de protecció integral de la infància i l'adolescència de la Comunitat Valenciana, regula la protecció del menor atenent els «distints estadis afectius i evolutius del menor i, per tant, les seues diferents situacions i àmbits de protecció, ja siga com a recent nascut, com a xiquet pròpiament dit, o com a adolescent, així com les distintes situacions en què pot trobar-se un menor des del punt de vista de l'edat o de l'estat d'emancipació». Alhora, en l'article 36, com a integrant del dret a la protecció de la salut i a l'atenció sanitària, arreplega que les persones menors tenen dret a «la seguretat de rebre els tractaments precisos, de conformitat amb la legislació sobre drets del pacient i la resta de legislació vigent». I més concretament, en el seu apartat 3, habilita específicament la Conselleria de Sanitat Universal i Salut Pública per a l'adopció de mesures específiques de protecció, arreplegant que «la conselleria competent en matèria de salut garantirà els drets i deures de caràcter instrumental i complementari que deriven de la regulació legal del dret a la protecció de la salut de xiquets i adolescents, amb el màxim respecte a la seua personalitat, dignitat humana i intimitat en les seues relacions amb el sistema sanitari.»  
  
La falta d'adherència al tractament farmacològic té un doble vessant, individual i col·lectiu, que la converteix en un problema de salut pública de primer ordre. La falta d'adherència dóna lloc al fracàs terapèutic individual però també té efectes que van més enllà de la salut del pacient; sense un adequat seguiment de les pautes terapèutiques que prescriu el personal mèdic i el farmacèutic, el tractament no funciona correctament i es multipliquen els costos associats (nombre més gran d'ingressos hospitalaris i de visites a urgències, intensificació dels tractaments, increment dels efectes indesitjats, la realització de proves innecessàries i, de vegades, fins i tot el canvi d'estratègia terapèutica per una altra menys eficient).  
La falta d'adherència als tractaments prescrits, i la conseqüent conveniència d'assegurar la disminució dels percentatges d'abandonament o de falta d'inici dels tractaments prescrits, sense fer-ho dependre d'un lent procés de pública concurrència, que en molts casos es pot frustrar, a més, per la falta d'iniciativa del pacient a sol·licitar l'ajuda, fan dificultós un procés de convocatòria pública, la qual cosa justifica, junt amb les raons d'interès públic sanitari abans al·ludides, acudir al procediment de concessió directa mitjançant un decret, d'acord amb les previsions legals ja referides.  
L'Organització Mundial de la Salut (OMS) considera que l'adherència terapèutica deficient és la principal raó del benefici clínic inferior al nivell òptim. Causa complicacions mèdiques i psicosocials de la malaltia, redueix la qualitat de vida del col·lectiu de pacients i balafia els recursos d'atenció de salut. Aquestes conseqüències directes minven la capacitat dels sistemes d'assistència sanitària de tot el món per a aconseguir les metes de salut de la població.  
És, per tant, un risc inassumible mantindre col·lectius desafavorits, mereixedors d'especial empara constitucional, lluny del gaudi efectiu del dret a la prestació farmacèutica, ja que no hi ha possibilitat del gaudi parcial de l'esmentat dret a través de la seua mera enunciació formal. És a dir, sense accés als medicaments i als productes sanitaris de manera que els pacients els reben i els utilitzen de forma adequada a les seues necessitats clíniques i en les dosis precises, segons els seus requeriments individuals, durant el període de temps adequat i amb la informació necessària per al seu correcte ús, no està garantit l'accés a la prestació farmacèutica i per tant es compromet el dret a la salut i a l'assistència sanitària arreplegat en l'article 43 i concordants de la Constitució.  
  
La Llei 14/1986, de 25 d'abril, general de sanitat, té com a objectiu primordial establir l'estructura i el funcionament del sistema sanitari públic en el nou model polític i territorial que deriva de la Constitució. Segons el seu article 1, el seu objecte consisteix en la regulació general de totes les accions que permeten fer efectiu el dret a la protecció de la salut reconegut en l'article 43 i concordants de la Constitució.  
  
La Llei general de sanitat reconeix, en el seu títol preliminar, com a persones titulars del dret a la protecció de la salut i a l'atenció sanitària a tots els espanyols i els ciutadans estrangers que tinguen establerta la seua residència en el territori nacional. A l'efecte, en l'article 12 estableix que els poders públics orientaran les seues polítiques de despesa sanitària amb vista a corregir desigualtats sanitàries i garantir la igualtat d'accés als serveis sanitaris públics en tot el territori espanyol, segons el que disposen els articles 9.2 i 158.1 de la Constitució.  
  
En la Llei 16/2003, de 28 de maig, de cohesió i qualitat del Sistema Nacional de Salut, l'objecte de la qual és establir el marc legal per a les accions de coordinació i cooperació de les administracions públiques sanitàries, en l'exercici de les seues competències respectives, de manera que es garantisca l'equitat, la qualitat i la participació social en el Sistema Nacional de Salut, així com la seua col·laboració activa en la reducció de les desigualtats en salut, regula en l'article 2 els principis generals per a la seua consecució, dels quals cal ressaltar:  
a) La prestació dels serveis a les persones usuàries del Sistema Nacional de Salut en condicions d'igualtat efectiva i qualitat, evitant especialment tota discriminació entre dones i homes en les actuacions sanitàries.  
b) L'assegurament universal i públic per part de l'Estat.  
c) La coordinació i la cooperació de les administracions públiques sanitàries per a la superació de les desigualtats en salut, en els termes que preveu aquesta llei i la Llei general de salut pública.  
d) La prestació d'una atenció integral a la salut, comprensiva tant de la seua promoció com de la prevenció de malalties, de l'assistència i de la rehabilitació, procurant un alt nivell de qualitat, en els termes que preveu aquesta llei i la Llei General de Salut Pública.  
e) L'actuació que du a terme la Conselleria de Sanitat Universal i Salut Pública ha de respectar la competència exclusiva de l'Estat sobre el règim econòmic de la Seguretat Social, per la qual cosa, una vegada acreditada la situació real de necessitat en la població beneficiària, ha de delimitar-se un sistema d'ajuda que circumscriga els seus efectes a aquella.  
Respecte al mecanisme d'ajuda, la Llei 1/2015, de 6 de febrer, de la Generalitat, d'hisenda pública, del sector instrumental i subvencions, preveu en l'article 168.1.c la concessió directa «Amb caràcter excepcional, d'aquelles altres subvencions en què s'acrediten raons d'interès públic, social o econòmic o humanitari, o altres degudament justificades que en dificulten la convocatòria pública».  
En semblants termes es pronuncia la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei 38/2003, respecte de l'esmentat règim excepcional d'adjudicació directa, que no se subjecta als principis de publicitat i concurrència ni al procediment de concurrència competitiva.  
És l'objectiu de la Conselleria de Sanitat Universal i Salut Pública millorar la falta d'adherència als tractaments en el col·lectiu de menors d'edat, augmentant els percentatges de disminució de no inici i d'abandonament dels tractaments farmacològics i amb açò garantir el tractament i restabliment de la salut a través de la prestació farmacèutica, eliminant els obstacles econòmics que el sistema d'aportació de les persones usuàries i les seues beneficiàries representa per a determinats col·lectius.  
Aquesta falta d'adherència als tractaments prescrits, i la conseqüent conveniència d'assegurar la disminució dels percentatges d'abandonament o de falta d'inici dels tractaments prescrits, sense fer-ho dependre d'un lent procés de pública concurrència, que en molts casos es pot frustrar, a més, per la falta d'iniciativa del pacient a sol·licitar l'ajuda, fan dificultós un procés de convocatòria pública, la qual cosa justifica, junt amb les raons d'interès públic sanitari abans al·ludides, acudir al procediment de concessió directa mitjançant un decret, d'acord amb les previsions legals ja referides.  
Les subvencions que es concedisquen d'acord amb les bases generals d'aquest decret no necessiten la notificació a la Comissió Europea, per no reunir tots els requisits de l'apartat 1 de l'article 107 del Tractat de Funcionament de la Unió Europea, ja que van dirigides a persones que no exerceixen activitat econòmica.  
Per això, d'acord amb l'article 28.c de la Llei 5/1983, de 30 de desembre, del Consell de la Generalitat, de conformitat amb l'article 168.1.c de la Llei 1/2015, de 6 de febrer de la Generalitat, d'hisenda pública, del sector públic instrumental i subvencions, amb un informe previ de la Conselleria d'Hisenda i Model Econòmic i informe de l'Advocacia General de la Generalitat, el Consell, prèvia deliberació del Consell, en la reunió del 10 de febrer de 2017,  
  
  
DECRETE  
  
Article 1. Objecte de la convocatòria, àmbit d'aplicació i règim jurídic  
1. Aquest decret té com a objecte aprovar la bases reguladores i la convocatòria per a la concessió de les ajudes directes d'interès sociosanitari destinades a facilitar l'adherència als tractaments mèdics prescrits per personal del Sistema Sanitari Públic, que estiguen subjectes a finançament públic, corresponents al període de l'exercici 2017.  
  
2. Les subvencions s'aplicaran en l'àmbit territorial de la Comunitat Valenciana a les persones titulars de la targeta sanitària, expedida per la Conselleria de Sanitat Universal i Salut Pública, que tinguen la condició de persones beneficiàries, segons aquest decret.  
3. D'acord amb el que preceptua l'article 168.1.c de la Llei 1/2015, de 6 de febrer, de la Generalitat, per les raons d'interès públic, social, econòmic o humanitari, acreditades en l'expedient d'aquest decret, les subvencions objecte d'aquest tenen caràcter excepcional, per la qual cosa es concediran de forma directa a les persones beneficiàries.  
  
4. En tot allò no previst en aquest decret serà aplicable el que estableix la Llei 1/2015, de 6 de febrer, de la Generalitat, i els preceptes declarats bàsics de la Llei 38/2003, de 17 de novembre, general de subvencions, i el Reial decret 887/2006, de 21 de juliol, pel qual s'aprova el Reglament de la Llei general de subvencions.  
Respecte al procediment administratiu, serà aplicable la Llei 39/2015, d'1 d'octubre, del procediment administratiu comú de les administracions públiques.  
  
Article 2. Finançament  
Les subvencions es concediran amb càrrec als pressupostos de la Generalitat per al 2017, secció 10, servei 02.92, programa pressupostari 412.25, capítol IV, línia pressupostària T0424000, «Ajudes a col·lectius especialment vulnerables, menors d'edat, a ampliar en pròxims exercicis pressupostaris», import total màxim de 8.000.000 euros, sent de procedència i quantia dels fons, propis de la Generalitat.  
  
  
Article 3. Persones beneficiàries  
1. Seran beneficiàries de les ajudes objecte de regulació d'aquest decret, les persones que complisquen els requisits següents:  
a) Ser menor de 18 anys.  
b) Ostentar la condició de persona assegurada del Sistema Nacional de Salud (SNS) o de beneficiària d'assistència sanitària en situacions especials, i disposar de targeta sanitària individual expedida per la Conselleria de Sanitat Universal i Salut Pública.  
c) Tindre un nivell d'ingressos inferior a una base liquidable de 18.000 euros anuals i tindre un règim d'aportació farmacèutica assignat TSI 003, o bé ser persones menors no registrades ni autoritzades a residir a Espanya, beneficiàries d'assistència sanitària en situacions especials, que han estat acreditades en el codi de règim d'aportació farmacèutica F003.  
d) Ser resident a la Comunitat Valenciana.  
2. No podran ser beneficiàries de les ajudes les persones en què concórrega alguna de les circumstàncies previstes en l'apartat 2 de l'article 13 de la Llei 38/2003, de 17 de novembre, general de subvencions, a excepció del requisit previst en la lletra e, donada la naturalesa d'aquestes ajudes.  
  
Article 4. Despeses subvencionables  
Es consideren despeses subvencionables les quantitats abonades per tractaments farmacològics subjectes a finançament públic, prescrits pel personal metge del Sistema Sanitari Públic a les persones beneficiàries d'aquest decret i adquirits en establiments autoritzats de la Comunitat Valenciana, en l'exercici 2017.  
  
Article 5. Procediment  
1. La tramitació de l'expedient es realitzarà d'ofici per la Conselleria de Sanitat Universal i Salut Pública, i podrà sol·licitar el seu reconeixement com a beneficiària la persona interessada mitjançant del model normalitzat (annex I d'aquest decret), per si mateixes o a través de qui les represente legalment, acompanyat de la documentació següent:  
a) Fotocòpia confrontada del document d'identificació de la persona sol·licitant. En cas de persones menors, el llibre de família o certificat de naixement.  
b) Fotocòpia confrontada del document d'identificació del pare, mare o qui n'exercisca la tutela, si és el cas.  
c) Model de domiciliació bancària, segons el model normalitzat (annex III d'aquest decret), llevat que el compte bancari estiguera d'alta en la Generalitat.  
d) En el cas que la sol·licitud siga de reintegrament de despeses, documentació de les despeses corresponents als tractaments farmacològics subjectes a finançament públic, prescrits pel personal mèdic del Sistema Sanitari Públic a les persones beneficiàries d'aquest decret.  
  
La sol·licitud contindrà la declaració responsable de la persona sol·licitant que no està incursa en les prohibicions per a obtindre la condició de beneficiària, assenyalades en l'article 13 de Llei 38/2003, de 17 de novembre, general de subvencions.  
2. El model de sol·licitud de subvenció estarà disponible en la pàgina web i en la guia PROP de la Generalitat (www.prop.gva.es).  
3. Les sol·licituds es presentaran en el centre de salut on estiga adscrita la persona interessada, i en el cas de no existir l'adscripció esmentada, es presentarà en els serveis territorials de la Conselleria de Sanitat Universal i Salut Pública, sitis a Alacant (c/ Girona, 26. 03896), Castelló de la Plana (c/ Hort dels Corders, 12. 12510) i València (Gran Via Ferran el Catòlic, 74. 46152). Sense perjuí de qualsevol altra de les formes previstes en l'article 38.4 de la Llei 30/1992, de 26 de novembre, de règim jurídic de les administracions públiques i del procediment administratiu comú, en relació amb la disposició derogatòria única 2.g de la Llei 39/2015, d'1 d'octubre, del procediment administratiu comú de les administracions públiques.  
En cas d'enviament per correu certificat, la presentació de la sol·licitud en l'oficina de correus corresponent, haurà de fer-se en sobre obert, a fi que l'exemplar destinat a la Conselleria de Sanitat i Salut Pública siga datat i segellat abans de ser certificat. En el cas que la sol·licitud no estiga datada i segellada per l'oficina de correus corresponent, s'entendrà com a data vàlida de presentació aquella que aparega en l'entrada de registre de la Conselleria de Sanitat Universal i Salut Pública.  
  
4. El termini de presentació de les sol·licituds serà des de l'entrada en vigor d'aquest decret fins al 31 de desembre de 2017.  
5. No obstant això, els òrgans administratius de la Conselleria de Sanitat Universal i Salut Pública, podran identificar d'ofici, en funció dels registres que obren en poder de l'Administració, les persones beneficiàries d'aquestes ajudes i la realització de la despesa objecte de subvenció, en el supòsit de la qual no es necessitarà sol·licitud expressa per a ser reconegut com a persona beneficiària en el procediment de concessió de les ajudes.  
6. Les persones beneficiàries que vullguen renunciar a l'ajuda objecte d'aquest decret, hauran d'omplir el model normalitzat (annex II d'aquest decret), presentant l'escrit esmentat en qualsevol de les formes assenyalades en el punt 3 d'aquest article.  
  
Article 6. Resolució i notificació del procediment  
1. En el cas que una persona interessada sol·licite ser inclosa com a beneficiària en el procediment de concessió de les ajudes, la resolució i, si és el cas, la denegació de la condició de persona beneficiària i perceptora de l'ajuda, s'atribueix segons el que preveu l'article 168.1.c, subapartat e, de la Llei 1/2015, de 6 de febrer, de la Generalitat, a la persona titular de la Gerència del Departament de Salut a què està adscrita la persona beneficiària, i en el cas dels departaments gestionats en règim de concessió administrativa, a la persona titular del Comissionat, amb la proposta prèvia de l'òrgan gestor del centre de salut a què corresponga l'adscripció de la persona interessada.  
  
El termini màxim per a tramitar, resoldre i notificar tals expedients serà de tres mesos comptadors des de la data de presentació de la sol·licitud.  
Transcorregut el termini sense que haja recaigut una resolució, s'entendrà desestimada la sol·licitud de concessió de l'ajuda, de conformitat amb el que preveu l'article 25 de la Llei 39/2015, d'1 d'octubre, del procediment administratiu comú de les administracions públiques.  
2. La concessió i, si és el cas, la denegació de la condició de persona beneficiària i perceptora de l'ajuda, en el cas d'identificació d'ofici de la persona beneficiària, s'atribueix segons el que preveu l'article 168.1.c, subapartat e, de la Llei 1/2015, de 6 de febrer, de la Generalitat, a la Secretaria Autonòmica de Salut Pública i del Sistema Sanitari Públic.  
  
En tals supòsits la notificació es farà mitjançant la publicació de la resolució en la pàgina web de la Conselleria de Sanitat Universal i Salut Pública (www.san.gva.es) i en els distints centres de salut. Així mateix, la notificació esmentada serà posada en coneixement de la persona interessada a través del seu full de tractaments vigents.  
  
Article 7. Recursos  
1. Contra la resolució que es dicte en els casos d'identificació de la persona beneficiària a instància de part, que no esgota la via administrativa, podrà interposar-se un recurs d'alçada davant la Secretaria Autonòmica de Salut Pública i del Sistema Sanitari Públic, en la forma i terminis establerta en els articles 121 i següents de la Llei 39/2015, d'1 d'octubre.  
2. Contra la resolució que es dicte en els casos d'identificació d'ofici de la persona beneficiària, que no esgota la via administrativa, podrà interposar-se, recurs d'alçada davant la consellera de Sanitat Universal i Salut Pública, en la forma i terminis establida en els articles 121 i següents de la Llei 39/2015, d'1 d'octubre.  
  
Article 8. Forma de pagament i justificació  
1. S'estableixen dos procediments de pagament de les ajudes: l'abonament directe a l'entitat col·laboradora titular de l'establiment autoritzat o el reemborsament a la persona beneficiària.  
2. La Conselleria de Sanitat Universal i Salut Pública acordarà amb les entitats col·laboradores el procediment per a efectuar l'abonament directe, que s'instrumentarà mitjançant un conveni de col·laboració.  
3. El pagament de la subvenció a la persona beneficiària en els procediments de reemborsament s'efectuarà per mitjà de justificació per la persona beneficiària de l'import satisfet en concepte de tractaments farmacològics, tot això de conformitat amb el que estableix l'article 171 de la Llei 1/2015, de 6 de febrer, de la Generalitat.  
4. Respecte a la justificació de la despesa, de conformitat amb el que preveu l'article 169 de la Llei 1/2015, de 6 de febrer, de la Generalitat, s'efectuarà de la manera següent:  
a) En el cas de reconeixement de la condició de persona beneficiària, la justificació de la despesa es realitzarà per mitjà de l'aportació per aquests dels corresponents fulls de tractament i de les factures de la despesa efectuada.  
b) En el cas d'identificació de la persona beneficiària d'ofici per l'administració, la justificació de la despesa consistirà en les corresponents factures presentades pels establiments autoritzats pels tractaments dispensats amb la periodicitat que s'establisca en el conveni de col·laboració previst en l'apartat 2 d'aquest article.  
  
  
DISPOSICIONS FINALS  
  
Primera. Producció d'efectes  
Aquest decret produirà efectes des de l'endemà de la seua publicació en el Diari Oficial de la Generalitat Valenciana.  
  
Segona. Recursos  
D'acord amb l'article 168.1.c de la Llei 1/2015, de 6 de febrer, de la Generalitat, el present decret no té consideració de disposició de caràcter general.  
  
Contra les bases regulades per aquest decret, que posen fi a la via administrativa, es podrà interposar un recurs contenciós administratiu en el termini de dos mesos, a comptar de l'endemà de la seua publicació, davant de la Sala Contenciosa Administrativa del Tribunal Superior de Justícia de la Comunitat Valenciana, de conformitat amb el que preveuen els articles 10 i concordants de la Llei 29/1998, de 13 de juliol, reguladora de la jurisdicció contenciosa administrativa.  
  
València, 10 de febrer de 2017  
  
El president de la Generalitat,  
XIMO PUIG I FERRER  
  
La consellera de Sanitat Universal i Salut Pública,  
CARMEN MONTÓN GIMÉNEZ